ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΣΤΗΝ ΠΡΑΞΗ ΤΗΣ ΝΕΑΣ ΔΙΑΔΙΚΑΣΙΑΣ ΣΥΝΑΠΟΦΑΣΗΣ (ΑΡΘΡΟ 251 ΤΗΣ ΣΥΝΘΗΚΗΣ ΓΙΑ ΤΗΝ ΙΔΡΥΣΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ)

(1999/C 148/01)

0. ΠΡΟΪΜΙΟ

Το Ευρωπαϊκό Κοινοβούλιο, το Συμβούλιο και η Επιτροπή, που στη συνέχεια αποκαλούνται "όργανα", διαπιστώνουν ότι η εφαρμοζόμενη σήμερα πρακτική των επαφών μεταξύ της Προεδρίας του Συμβουλίου, της Επιτροπής και των προέδρων των αρμοδίων επιτροπών και/ή των εισηγητών του Ευρωπαϊκού Κοινοβουλίου καθώς επίσης και μεταξύ των συμπροέδρων της επιτροπής συνδιαλλαγής έχει δοκιμασθεί με επιτυχία στην πράξη. Τα όργανα επιβεβαιώνουν ότι η εν λόγω πρακτική θα πρέπει να επεκταθεί καθ' όλη τη διάρκεια της διαδικασίας συναπόφασης. Τα όργανα δεσμεύονται να εξετάσουν τις μεθόδους της εργασίας τους προκειμένου να αξιοποιήσουν αποτελεσματικά όλες τις δυνατότητες που προσφέρει η νέα διαδικασία συναπόφασης.

Τα όργανα λαμβάνουν, στο πλαίσιο των εσωτερικών τους κανονισμών, τα απαραίτητα μέτρα για να προωθήσουν την αμοιβαία ενημέρωση σχετικά με τις εργασίες της συναπόφασης.

I. ΠΡΩΤΗ ΑΝΑΓΝΩΣΗ

1. Τα όργανα συνεργάζονται καλή τη πίστει προκειμένου να επιτύχουν τη μέγιστη δυνατή προσέγγιση των θέσεών τους, ούτως ώστε η πράξη να εκδίδεται, ει δυνατόν, στην πρώτη ανάγνωση.

2. Τα όργανα μεριμνούν για τον κατά το δυνατόν συντονισμό των αντιστοίχων χρονοδιαγραμμάτων εργασίας προκειμένου να διευκολύνουν την, κατά τρόπο συνεκτικό και συγκλίνοντα, διεξαγωγή των εργασιών σε πρώτη ανάγνωση στο Ευρωπαϊκό Κοινοβούλιο και στο Συμβούλιο. Πραγματοποιούν τις κατάλληλες επαφές προκειμένου να παρακολουθούν την πορεία των εργασιών και να εξετάζουν το βαθμό της σύγκλισης.

3. Η Επιτροπή ευνοεί τις επαφές και ασκεί το δικαίωμα πρωτοβουλίας της κατά τρόπο εποικοδομητικό προκειμένου να διευκολύνει την προσέγγιση των θέσεων του Συμβουλίου και του Ευρωπαϊκού Κοινοβουλίου, σεβόμενη τη διοργανική ισορροπία και το ρόλο που της έχει ανατεθεί από τη συνθήκη.

II. ΔΕΥΤΕΡΗ ΑΝΑΓΝΩΣΗ

1. Το Συμβούλιο αναπτύσσει, στην αιτιολογική του έκθεση, με το σαφέστερο δυνατό τρόπο, τους λόγους που το οδήγησαν να υιοθετήσει την κοινή του θέση. Στη δεύτερή του ανάγνωση, το Ευρωπαϊκό Κοινοβούλιο λαμβάνει στο μέγιστο βαθμό υπόψη την αιτιολόγηση αυτή καθώς και τη γνώμη της Επιτροπής.

2. Μπορούν να πραγματοποιούνται οι κατάλληλες επαφές, προκειμένου να γίνονται καλύτερα αντιληπτές οι αντίστοιχες θέσεις και να καθίσταται δυνατή η ταχύτερη δυνατή ολοκλήρωση της νομοθετικής διαδικασίας.

3. Η Επιτροπή ευνοεί τις επαφές και εκφράζει τη γνώμη της προκειμένου να διευκολύνει την προσέγγιση των θέσεων του Συμβουλίου και του Ευρωπαϊκού Κοινοβουλίου, σεβόμενη τη διοργανική ισορροπία και το ρόλο που της έχει ανατεθεί από τη συνθήκη.

III. ΣΥΝΔΙΑΛΛΑΓΗ

1. Η επιτροπή συνδιαλλαγής συγκαλείται από τον Πρόεδρο του Συμβουλίου, κατόπιν συμφωνίας με τον Πρόεδρο του Ευρωπαϊκού Κοινοβουλίου, τηρουμένων των διατάξεων της συνθήκης.

2. Η Επιτροπή συμμετέχει στις εργασίες της συνδιαλλαγής και αναλαμβάνει όλες τις απαραίτητες πρωτοβουλίες προκειμένου να επιτύχει την προσέγγιση των θέσεων του Ευρωπαϊκού Κοινοβουλίου και του Συμβουλίου. Οι πρωτοβουλίες αυτές μπορούν, μεταξύ άλλων, να συνίστανται σε σχέδια συμβιβαστικών κειμένων, λαμβανομένων υπόψη των θέσεων του Συμβουλίου και του Ευρωπαϊκού Κοινοβουλίου και με σεβασμό του ρόλου που έχει ανατεθεί από τη συνθήκη στην Επιτροπή.

3. Η προεδρία της επιτροπής συνδιαλλαγής ασκείται από κοινού από τον Πρόεδρο του Ευρωπαϊκού Κοινοβουλίου και τον Πρόεδρο του Συμβουλίου.

Έκαστος των συμπροέδρων προεδρεύει εκ περιτροπής των συνεδριάσεων της επιτροπής συνδιαλλαγής.

Οι ημερομηνίες για τις συνεδριάσεις της επιτροπής συνδιαλλαγής, καθώς και οι ημερήσιες διατάξεις της, καθορίζονται με κοινή συμφωνία των συμπροέδρων. Η Επιτροπή διατυπώνει τη γνώμη της σχετικά με τις προβλεπόμενες ημερομηνίες. Το Ευρωπαϊκό Κοινοβούλιο και το Συμβούλιο καθορίζουν, ενδεικτικά, τις κατάλληλες ημερομηνίες για τις εργασίες της συνδιαλλαγής και ενημερώνουν σχετικά την Επιτροπή.

Το Ευρωπαϊκό Κοινοβούλιο και το Συμβούλιο, τηρουμένων των διατάξεων της συνθήκης σχετικά με τις προθεσμίες,λαμβάνουν υπόψη, στο μέτρο του δυνατού, τις επιταγές του χρονοδιαγράμματος, ιδίως όσον αφορά τις περιόδους διακοπής της δραστηριότητας των οργάνων καθώς και τις εκλογές του Ευρωπαϊκού Κοινοβουλίου. Σε κάθε περίπτωση, η διακοπή της δραστηριότητας πρέπει να είναι όσο το δυνατόν πιο σύντομη.

Η επιτροπή συνδιαλλαγής συνεδριάζει εναλλακτικά στους χώρους του Ευρωπαϊκού Κοινοβουλίου και του Συμβουλίου.

4. Η επιτροπή συνδιαλλαγής έχει στη διάθεσή της την πρόταση της Επιτροπής, την κοινή θέση του Συμβουλίου, τις τροπολογίες που προτείνει το Ευρωπαϊκό Κοινοβούλιο, τη γνώμη της Επιτροπής επ' αυτών καθώς και ένα κοινό έγγραφο εργασίας των αντιπροσωπειών του Ευρωπαϊκού Κοινοβουλίου και του Συμβουλίου. Η Επιτροπή υποβάλλει τη γνώμη της, κατά γενικό κανόνα, εντός προθεσμίας δύο εβδομάδων μετά την επίσημη παραλαβή των αποτελεσμάτων της ψηφοφορίας του Ευρωπαϊκού Κοινοβουλίου, το αργότερο δε πριν από την έναρξη των εργασιών της συνδιαλλαγής.

5. Οι συμπρόεδροι μπορούν να υποβάλουν στην επιτροπή συνδιαλλαγής κείμενα προς έγκριση.

6. Οι λεπτομέρειες για τις ψηφοφορίες και, ενδεχομένως, οι αιτιολογήσεις της ψήφου στο πλαίσιο κάθε αντιπροσωπείας στην επιτροπή συνδιαλλαγής, διαβιβάζονται στην επιτροπή.

7. Η συμφωνία επί του κοινού σχεδίου διαπιστώνεται κατά τη συνεδρίαση της επιτροπής συνδιαλλαγής ή, στη συνέχεια, με ανταλλαγή επιστολών μεταξύ των συμπροέδρων. Αντίγραφο των επιστολών αυτών διαβιβάζεται στην Επιτροπή.

8. Σε περίπτωση που η επιτροπή συνδιαλλαγής καταλήξει σε συμφωνία επί του κοινού σχεδίου, το κείμενο αυτό, αφού προηγουμένως τύχει νομικής και γλωσσικής επεξεργασίας, διαβιβάζεται προς έγκριση στους συμπροέδρους.

9. Οι συμπρόεδροι διαβιβάζουν το κοινό σχέδιο, που έχει εγκριθεί, στους Προέδρους του Ευρωπαϊκού Κοινοβουλίου και του Συμβουλίου με επιστολή την οποία συνυπογράφουν. Όταν η επιτροπή συνδιαλλαγής δεν μπορεί να καταλήξει σε συμφωνία επί ενός κοινού σχεδίου, οι συμπρόεδροι ενημερώνουν σχετικά, με επιστολή την οποία συνυπρογράφουν, τους Προέδρους του Ευρωπαϊκού Κοινοβουλίου και του Συμβουλίου. Οι επιστολές αυτές χρησιμεύουν ως πρακτικό. Αντίγραφο των εν λόγω επιστολών διαβιβάζεται στην Επιτροπή προς ενημέρωση.

10. Η Γενική Γραμματεία του Συμβουλίου και η Γενική Γραμματεία του Ευρωπαϊκού Κοινοβουλίου, σε συνεργασία με τη Γενική Γραμματεία της Επιτροπής, ενεργούν από κοινού ως γραμματεία της επιτροπής συνδιαλλαγής.

IV. ΓΕΝΙΚΕΣ ΔΙΑΤΑΞΕΙΣ

1. Εάν το Ευρωπαϊκό Κοινοβούλιο ή το Συμβούλιο θεωρούν απολύτως απαραίτητο να παρατείνουν τις προθεσμίες που προβλέπει το άρθρο 251 της συνθήκης περί ιδρύσεως της Ευρωπαϊκής Κοινότητος, ενημερώνουν σχετικά τον Πρόεδρο του άλλου οργάνου και την Επιτροπή.

2. Η τελική διατύπωση των κειμένων διενεργείται σε στενή συνεργασία και με κοινή συμφωνία των γλωσσομαθών νομικών του Ευρωπαϊκού Κοινοβουλίου και του Συμβουλίου.

3. Μετά την έκδοση της νομοθετικής πράξης με συναπόφαση του Ευρωπαϊκού Κοινοβουλίου και του Συμβουλίου, το κείμενο υποβάλλεται προς υπογραφή στον Πρόεδρο του Ευρωπαϊκού Κοινοβουλίου και τον Πρόεδρο του Συμβουλίου καθώς επίσης στους Γενικούς Γραμματείς των δύο οργάνων.

Το συνυπογραφέν κείμενο διαβιβάζεται στην Επίσημη Εφημερίδα προκειμένου να δημοσιευθεί, ει δυνατόν, εντός ενός μηνός το πολύ, σε κάθε δε περίπτωση, το ταχύτερο δυνατόν.

4. Εάν ένα εκ των οργάνων διαπιστώσει τεχνικό σφάλμα σε κείμενο (ή σε μία από τις γλωσσικές αποδόσεις) ενημερώνει πάραυτα τα άλλα όργανα σχετικά. Σε περίπτωση που το σφάλμα αυτό αφορά πράξη η οποία δεν έχει ακόμη εκδοθεί, οι υπηρεσίες των γλωσσομαθών νομικών του Ευρωπαϊκού Κοινοβουλίου και του Συμβουλίου διατυπώνουν σε στενή συνεργασία το απαραίτητο διορθωτικό. Σε περίπτωση που το σφάλμα αφορά πράξη η οποία έχει ήδη εκδοθεί ή, ενδεχομένως, δημοσιευθεί, το Ευρωπαϊκό Κοινοβούλιο και το Συμβούλιο εκδίδουν, με κοινή συμφωνία, διορθωτικό εκπονηθέν σύμφωνα με τις αντίστοιχες διαδικασίες τους.

Στρασβούργο, 4 Μαΐου 1999.

Για το Ευρωπαϊκό Κοινοβούλιο

Ο Πρόεδρος

>PIC FILE= "C_1999148EL.000102.TIF">

Για το Συμβούλιο της Ευρωπαϊκής Ένωσης

Ο Πρόεδρος

>PIC FILE= "C_1999148EL.000103.TIF">

Για την Επιτροπή των Ευρωπαϊκών Κοινοτήτων

Ο Πρόεδρος

>PIC FILE= "C_1999148EL.000104.TIF">